### Beslutningstema

Orientering om processen for udarbejdelse af helhedsplan for [adresse]. Projektchef og bystrategisk rådgiver fra [adresse] - Camilla Mogensen, deltager og orienterer om processen

### Historik

Klima-, Vækst- og Udviklingsudvalget besluttede den 8. oktober 2023 i forbindelse med orienteringen om detailhandelsanalysen, at der skulle udarbejdes et beslutningsgrundlag for, hvordan forskellige planer og strategier for Tønder by kan samles og løftes strategisk. Ligeledes blev det besluttet, at der på udvalgets december-møde skulle tages stilling til, hvordan planer og strategier omkring Tønder by kan samles og løftes.

Økonomiudvalget besluttede den 14. december 2023, at der skulle optages dialog med Tønder Handelsstandsforening om, hvordan der i fællesskab sikres koordinering og fremdrift af initiativerne. Som opfølgning på dialogen blev det besluttet, at der med hjælp fra en ekstern rådgiver skulle gennemføres en opfølgning på detailhandelsstrategien og dertil også laves en mapping, prioritering og proces for, hvordan planer og strategier omkring Tønder spiller bedst muligt sammen med opfølgningen på detailhandelsstrategien.

April 2024 godkendte Klima-, Vækst- og Udviklingsudvalget kommissorium for udarbejdelse af helhedsplan for [adresse].

### Sagsfremstilling

Efter Klima-, Vækst- og Udviklingsudvalgets godkendelse af kommissorium for udarbejdelse af helhedsplan for [adresse], gennemførte den eksterne rådgiver i samarbejde med forvaltningen i juni måned som opstart på processen interview med relevante aktører indenfor kultur, handel og erhverv i Tønder by. I forlængelse heraf, opgøres en status af de eksisterende udviklingsplaner for [adresse]. Denne skal sammen med de gennemførte interviews danne baggrund for tre følgegruppemøder i løbet af efteråret 2024. Fokus på de tre møder vil bl.a. være på fælles drøftelse af de samlede input, som er modtaget ved interviews, fælles drøftelse af hvordan der sikres en samlet strategisk retning, en fælles vision og ambition for Tønders videre udvikling samt en præsentation af udkast til helhedsplan med vision hovedgreb og handlepunkter. Møderne vil i løbet af efteråret koncentrere sig om at finde fælles fodslag mellem de enkelte aktører, udvikle en vision og skabe udsyn af aktiviteterne for at blive samlet i en helhedsplan med hovedgreb og handlinger.

Der arbejdes også i processen med italesættelse af visionen, som skal være med til at forme Byens Udvikling frem mod 2035 - som Fremtidens Tønder 2035 - med langsigtede indsatser, som kan understøtte og bane vejen for eksterne investeringer og kommunale indsatser.

### Indstilling Fagchefen for Plan og Udvikling indstiller,

|  |  |
| --- | --- |
| at | orienteringen tages til efterretning. |

### Beslutning

Orienteringen taget til efterretning.

Patrick Østergaard deltog ikke i mødet.